Diari Oficial de la Generalitat Valenciana


Sumari del DOGV 5616, del 10-10-2007 (2007/12573)

ORDE de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. pruni (Smith) Dye (Xanthomonas arborícola pv. pruni).
-------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/07/27/(2)/dof/vci/html**

### Dades del document

Número de DOGV
:   5616

Data del DOGV
:   10-10-2007

Secció del DOGV
:   I. DISPOSICIONS GENERALS

Número del document
:   2007/12883


Data del document
:   27-07-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * malaltia vegetal
    * arboricultura
    * destrucció de cultius
    * tractament fitosanitari
    * suport econòmic
    * legislació
    * fruticultura

ORDE de 27 de juliol de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Xanthomonas campestris pv. pruni (Smith) Dye (Xanthomonas arborícola pv. pruni). [2007/12555]
La Directiva 2000/29/CE, de 8 de maig de 2000, del Consell, relativa a les mesures de protecció contra la introducció a la Comunitat d'organismes nocius per als vegetals o productes vegetals i contra la seua propagació en l'interior de la Comunitat, s'ha incorporat a l'ordenament jurídic nacional, per Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i tràfic cap a països tercers.
El Reial Decret 1190/1998, de 12 de juny, regula els programes d'eradicació o control dels organismes nocius dels vegetals que encara no estiguen establits en territori espanyol, i que actualment s'inclouen en els annexos I i II de l'esmentat Reial Decret 58/2005, que deroga i substituïx el Reial Decret 2071/1993, de 26 de novembre.
Així mateix, la Llei 43/2002, de 20 de novembre, de Sanitat Vegetal, establix que davant de l'aparició d'una plaga en el territori nacional o en una part d'este, o la sospita de la seua existència, que poguera tindre importància econòmica o mediambiental, l'autoritat competent verificarà la presència i la importància de la infestació i adoptarà les mesures fitosanitàries cautelars prèvies que estime necessàries per a evitar la propagació de la plaga.
El bacteri Xanthomonas campestris pv. pruni (Smith) Dye (Xanthomonas arborícola pv. pruni) està inclosa en l'annex II, part A, secció II, del Reial Decret 58/2005, i és causant d'una greu malaltia de quarantena que afecta principalment espècies del gènere Prunus. La gravetat dels danys que produïx es pot veure incrementada per la facilitat de disseminació gràcies al material vegetal, els instruments de tall, apers, aigua, vent, etc.
Recentment es va detectar la seua presència en diverses parcel·les dels termes municipals de Gata de Gorgos i Xàbia/Jávea, a la província d'Alacant. Atés que l'eradicació i el control de la propagació cap a altres zones només és possible per mitjà de la intervenció de l'administració, procedix l'adopció de mesures fitosanitàries dins d'un programa fitosanitari d'eradicació i control del patogen, i que suposen la destrucció del material vegetal infestat.
D'altra banda, en la Llei de Sanitat Vegetal, en el capítol IV, del títol II, es preveu que els afectats per l'obligatorietat de la lluita contra una plaga es beneficiaran de l'assistència tècnica i de les ajudes econòmiques que, si escau, es determinen en la norma corresponent, reconeixent en el seu article 21 que, quan les mesures establides per a la lluita contra plagues suposen la destrucció, deteriorament o inutilització dels béns o propietats particulars o públiques, l'administració competent que haja declarat la plaga compensarà els perjudicats per mitjà de la deguda indemnització.
En este sentit, el Reial Decret 1190/1998, establix en l'article 18 el dret a indemnització, total o parcial, dels gastos de destrucció, desinfecció, esterilització o qualsevol altre tractament aplicat oficialment als vegetals, productes vegetals i altres objectes reconeguts com contaminats per un organisme nociu.
D'acord amb l'anterior, per mitjà de la present orde i, de conformitat amb el que es disposa en l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i en la Llei 38/2003, de 17 de novembre, General de Subvencions, s'establixen les ajudes indemnitzatòries de concessió directa per la destrucció de plantacions infestades, al concórrer en estes raons d'interés públic, fonamentades en accions de lluita contra organismes nocius de quarantena que afecten l'estat fitosanitari dels vegetals i les seues produccions.
Respecte d'això, les directrius comunitàries sobre ajudes estatals al sector agrari i forestal (DOUE C319, de 27.12.2006) establixen la compatibilitat amb el mercat comú de les ajudes compensatòries destinades a la lluita contra malalties dels vegetals, si es complixen les exigències previstes en l'article 10 del Reglament (CE) número 1857/2006, de 15 de desembre, de la Comissió, sobre aplicació dels articles 87 i 88 del Tractat Constitutiu de la Comunitat Europea, a les ajudes estatals per a les xicotetes i mitjanes empreses dedicades a la producció de productes agrícoles (DOUE L358, de 16.12.2006).
De conformitat amb el que es disposa en l'article 16 del Reial Decret 58/2005, s'ha notificat al Ministeri d'Agricultura, Pesca i Alimentació, la presència de l'organisme nociu Xanthomonas campestris pv. pruni (Smith) Dye i les mesures de salvaguarda adoptades.
Per tant, esta orde es dicta d'acord amb allò que s'ha estipulat en la Llei de Sanitat Vegetal i en el Reial Decret 1190/1998, pel qual es regulen els programes nacionals d'eradicació o control d'organismes nocius dels vegetals, fins i tot, no establits en el territori nacional.
Per tot això, a proposta de la Direcció General d'Investigació i Tecnologia Agroalimentària, i conforme amb el Consell Jurídic Consultiu,
ORDENE
Article 1. Objecte
La present orde té com a objecte l'establiment de les mesures fitosanitàries d'eradicació i control de la malaltia dels vegetals d'espècies del gènere Prunus causada pel bacteri Xanthomonas campestris pv. pruni (Smith) Dye (Xanthomonas arborícola pv. pruni), i la regulació de les ajudes indemnitzatòries derivades de l'aplicació de les esmentades mesures fitosanitàries en l'àmbit territorial de la Comunitat Valenciana.
Article 2. Mesures fitosanitàries cautelars
Pels servicis tècnics adscrits a la direcció general competent en matèria de sanitat vegetal i protecció fitosanitària, o designats per esta, es realitzaran prospeccions sistemàtiques en plantes i material vegetal, excepte llavors, hostatjant del paràsit en els casos següents:
a) En plantacions fructícoles s'establixen uns punts permanents dins d'una xarxa de vigilància que tendix a detectar la presència de símptomes de Xanthomonas campestris pv. pruni, tant per inspeccions visuals com per anàlisi en laboratori de mostres de plantes sospitoses.
b) En tots els planters radicats a la Comunitat Valenciana que produïsquen o comercialitzen plantes del gènere Prunus, se'ls efectuarà un control especial que consistirà no sols en inspeccions visuals, sinó també en la presa de mostres per a la seua anàlisi en laboratori. D'altra banda, es controlarà el compliment de la legislació vigent quant al passaport fitosanitari que ha d'emparar els vegetals o productes vegetals adquirits o expedits pels planteristes o comerciants.
c) Per part dels servicis tècnics de sanitat vegetal es realitzaran prospeccions dirigides al voltant de les parcel·les detectades i confirmades pel laboratori. Estes prospeccions es modificaran sobre els resultats de les anàlisis i de les investigacions de moviments de material vegetal amb risc d'estar contaminat.
d) Les prospeccions esmentades en els apartats anteriors es realitzaran en l'època més favorable per a la detecció visual de símptomes: de primavera a tardor.
e) Els titulars d'explotacions fructícoles, ornamentals, planteristes i/o comerciants de plantes o material vegetal que aprecien la possible existència d'un fogar del patogen estan obligats a comunicar-ho immediatament a la conselleria d'Agricultura, Pesca i Alimentació per a adoptar les mesures fitosanitàries que tendixen a l'eradicació del fogar.
Article 3. Mesures fitosanitàries d'eradicació i control
Si es confirmara la presència d'un fogar de Xanthomonas campestris pv. pruni, per la direcció general competent en matèria de sanitat vegetal i protecció fitosanitària, es declararà oficialment la presència del patogen en el material vegetal afectat i es prendran les mesures fitosanitàries encaminades a l'eradicació i control del patogen que a continuació s'indiquen:
1. Si es declara contaminada una parcel·la de cultiu o un arbre aïllat:
a) Es declararà contaminada la parcel·la o el lloc on es va recollir la mostra i es procedirà a ordenar l'arrancada i destrucció immediata de tota planta visiblement afectada i, entorn d'esta, tota planta hostatjant sense símptomes en un radi de, com mínim, 10 metres.
b) S'investigarà l'origen del material vegetal afectat, i serà obligatòria la inspecció, el mostratge i l'anàlisi de tot aquell material hostatjant que es trobe en el proveïdor del material vegetal afectat.
2. Si el que es declara contaminat fóra material vegetal d'un planter o comerciant:
a) Es procedirà a l'arrancada i destrucció de totes les plantes hostatjants de la instal·lació, entenent esta com una unitat econòmica en què s'empren els mateixos mitjans de producció. En les altres instal·lacions que formen part del planter, s'immobilitzarà tot el material vegetal fins que es demostre, amb anàlisi de laboratori, que el material no està contaminat.
Esta mesura anirà acompanyada de l'obligatòria desinfecció de magatzems, cambres, apers i altres objectes que es declaren contaminats.
b) El planterista quedarà obligat a donar tota la informació sobre eixides i entrades, de qualsevol planta hostatjant, en el planter durant els 12 mesos anteriors a la detecció del patogen.
c) Si es tinguera constància que algun material vegetal contaminat o possiblement contaminat, haguera sigut comercialitzat se seguirà la seua traçabilitat a la Comunitat Valenciana fins a la seua destinació final i, una vegada localitzat, s'adoptaran les mesures fitosanitàries establides en este article.
Si haguera sigut traslladat a una altra comunitat autònoma es comunicarà a les seues autoritats competents amb la finalitat que puguen prendre les mesures fitosanitàries adequades. Si haguera sigut traslladat a un altre estat membre o país tercer es comunicarà al Ministeri d'Agricultura, Pesca i Alimentació a les finalitats corresponents.
3. S'establix l'obligatorietat de la destrucció dels vegetals infectats i dels que, segons el parer dels tècnics de la conselleria d'Agricultura, Pesca i Alimentació, puguen constituir un greu perill de difusió de la malaltia. Esta destrucció es farà pels procediments i en els termes que es determinen per l'administració actuant.
4. La Direcció General d'Agricultura del Ministeri d'Agricultura, Pesca i Alimentació serà informada de l'aparició d'altres fogars, així com les mesures adoptades, a l'efecte de les actuacions establides en la legislació vigent.
Article 4. Zones de seguretat
1. Una vegada detectat un fogar infecciós es procedirà a l'establiment d'una zona de seguretat al seu voltant, que quedarà limitada en funció dels coneixements sobre l'epidemiologia de la malaltia i dels mètodes de profilaxi especificada, però que, en tot cas, cobrirà una extensió mínima de 0,5 km de radi i en la qual s'efectuarà un seguiment intensiu dos vegades a l'any, en l'època adequada i durant dos anys consecutius abans de considerar el fogar eradicat.
2. El productor de material vegetal existent en la zona de seguretat queda subjecte a les obligacions següents:
a) S'arrancarà i destruirà davall control oficial qualsevol planta declarada contaminada i, en un radi de com a mínim 10 metres al seu voltant, totes les plantes hostatjants.
Este fet donarà lloc a l'ampliació o establiment de noves zones de seguretat.
b) Es procedirà a l'aplicació de tractaments preventius durant l'hivern i en les èpoques en què es considere necessari, amb un principi actiu apropiat que es determinarà pels servicis tècnics de sanitat vegetal de la conselleria d'Agricultura, Pesca i Alimentació.
c) Es procedirà a la investigació epidemiològica de l'origen de les plantes hostatjants del territori comprés en la zona de seguretat.
d) Es prohibix la plantació o replantació de vegetals hostatjants de la malaltia mentre es mantinga vigent la zona de seguretat.
e) Es prohibix el transport de vegetals o parts vegetals hostatjants fora de la zona de seguretat.
Article 5. Ajudes indemnitzatòries
1. De conformitat amb el que es disposa en l'article 21 de la Llei 43/2002, de 20 de novembre, de Sanitat Vegetal, en relació amb l'article 22.2, lletres b) i c), de la Llei 38/2003, de 17 de novembre, General de Subvencions, tindran dret a la concessió directa d'ajudes els agricultors i productors de material vegetal afectat per les mesures fitosanitàries establides en la present norma i d'acord amb el procediment que s'assenyala.
2. Seran indemnitzables, quan el material vegetal haja sigut declarat contaminat per resolució de la direcció general competent en matèria de sanitat vegetal i protecció fitosanitària, els conceptes següents:
a) L'arrancada i destrucció executada per l'administració tindrà caràcter d'ajuda en espècie.
b) El valor de la plantació o material vegetal afectat destruït, valorat d'acord amb els barems establits en l'annex I.
Els esmentats barems són considerats valors màxims i l'aplicació a cada cas concret es modularà pels servicis tècnics de la direcció general competent en matèria de sanitat vegetal i protecció fitosanitària, tenint en compte l'edat de les plantacions, densitats, vigor vegetatiu, varietat i infraestructura de la parcel·la.
3. En cap cas serà indemnitzable el material vegetal destruït en aplicació d'una mesura oficial, quan el propietari dels vegetals afectats haja incomplit la normativa vigent i, especialment, allò que s'ha determinat en el Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i tràfic cap a països tercers, i en el Reial Decret 929/1995, de 9 de juny, pel qual s'aprova el Reglament Tècnic de Control i Certificació de Plantes de Planter de Fruiters.
4. Les ajudes previstes en esta orde no es podran acumular amb cap altra ajuda pública o privada en relació amb el mateix objecte de la indemnització.
Article 6. Beneficiaris de les ajudes
Podran ser beneficiaris de la indemnització que es preveu en la present orde:
a) Els agricultors que tinguen explotacions de fruiters d'espècies del gènere Prunus que hagen sigut declarats contaminats per resolució del director general competent en matèria de sanitat vegetal i protecció fitosanitària.
b) Els productors de plantes ornamentals del gènere Prunus que hagen sigut declarades contaminades per resolució del director general competent en matèria de sanitat vegetal i protecció fitosanitària.
c) Els productors de plantes de planter que tinguen els seus planters a la Comunitat Valenciana, estiguen en possessió del títol de Productor Multiplicador de Plantes de Fruiters, o bé estiguen inscrits en el Registre de Productors, Comerciants i Importadors de Vegetals, que posseïsquen plantes del gènere Prunus que hagen sigut declarades contaminades per resolució del director general competent en matèria de sanitat vegetal i protecció fitosanitària.
Article 7. Sol·licitud de les ajudes
1. Els interessats a qui es referix l'article anterior podran sol·licitar les ajudes corresponents en el termini màxim de dos mesos a partir de la data de notificació de la resolució en què s'ordena l'arrancada i destrucció del material vegetal afectat.
2. La sol·licitud s'ajustarà al model establit en l'annex III per a titulars d'explotacions, i en l'annex IV per a productors de plantes fruiteres, presentant-se en qualsevol de les oficines comarcals agràries de la conselleria d'Agricultura, Pesca i Alimentació, o en la forma i els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els impresos normalitzats per a emplenar els diferents tràmits descrits anteriorment es poden trobar en els llocs de tramitació, centres PROP de la Generalitat o pàgina web d'esta (http://www.gva.es).
La presentació de la sol·licitud, per part dels interessats, comportarà l'autorització a l'òrgan gestor per a demanar els certificats a emetre per l'Agència Estatal de l'administració Tributària, la Direcció General de Tributs de la Generalitat i per la Tresoreria General de la Seguretat Social.
Així mateix, en la sol·licitud es farà constar expressament la declaració responsable de no estar sotmés a cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions.
A la sol·licitud s'adjuntarà la documentació següent:
a) Fotocòpia compulsada del NIF o CIF del sol·licitant.
b) Imprés de manteniment de tercers amb indicació del número de compte diligenciat per l'entitat bancària.
c) Si és productor de planta de planter, declaració de producció anual.
d) Acreditació de la titularitat de l'explotació on es van destruir les plantes.
e) Acreditació del compliment de les mesures fitosanitàries adoptades i compromís d'aplicació de les mesures preventives previstes en l'article 4.
3. En tot cas s'aportaran documents originals i còpia per a la compulsa. Si només s'aporta còpia haurà d'haver sigut degudament autentificada per notari o funcionari públic.
Article 8. Tramitació
1. La tramitació l'efectuarà el servici administratiu al qual corresponguen les competències en matèria de sanitat vegetal i protecció fitosanitària, que examinarà la sol·licitud i la documentació presentada i adjuntarà les còpies de les resolucions corresponents i les actes aixecades durant les actuacions.
Si la documentació aportada fóra incompleta o no reunira els requisits exigits en la present orde, es requerirà al sol·licitant perquè, en el termini de deu dies, complete la documentació o esmene la falta, amb l'advertència que si no ho fera, se tindrà per desistit de la seua petició.
2. El servici amb competències en matèria de sanitat vegetal i protecció fitosanitària verificarà el dret a l'ajuda del sol·licitant, i ordenarà i instruirà el procediment, davall el criteri de celeritat, impulsant-lo d'ofici en tots els seus tràmits.
3. La resolució del procediment es dictarà pel director general competent en matèria de sanitat vegetal i protecció fitosanitària, en el termini màxim de tres mesos a partir de la data de presentació de la sol·licitud, i a proposta del cap del servici a qui corresponguen les competències en la matèria.
Si es complixen tots els requisits en la resolució es reconeixerà el dret a l'ajuda directa indemnitzatòria i autoritzarà el seu pagament.
4. La falta de resolució en el termini indicat tindrà efectes desestimatoris de la sol·licitud efectuada, als efectes que legalment procedisquen.
5. Es desestimarà la sol·licitud d'ajuda, sense perjuí de les accions que legalment procedisquen, quan s'hagen incomplit les mesures imposades per la present norma o la resta de la normativa vigent, especialment la continguda en els reials decrets 58/2005, de 21 de gener, i 1190/1998, de 12 de juny.
Article 9. Reintegrament de les ajudes
Procedirà el reintegrament de les ajudes percebudes més els interessos de demora corresponents, en els casos següents:
a) En els supòsits previstos en l'article 37 de la Llei 38/2003, General de Subvencions, i en l'article 47.9 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
b) En el supòsit d'incompliment de les obligacions imposades als titulars de plantacions o planters i en les zones de seguretat en els articles 3 i 4 d'esta orde.
Article 10. Infraccions i sancions
Les infraccions a les mesures fitosanitàries imposades en la present orde, així com la determinació de la responsabilitat, seran classificades i sancionades d'acord amb el que es disposa en la Llei 43/2002, de 20 de novembre, de Sanitat Vegetal, i especialment les conductes següents:
a) L'incompliment de l'obligació de comunicar a la conselleria d'Agricultura, Pesca i Alimentació l'aparició d'organismes nocius per als vegetals o de símptomes de malaltia per als vegetals o els seus productes, o l'aparició d'una plaga de quarantena, a què es referix l'article 2.e) d'esta orde.
b) L'incompliment de les mesures fitosanitàries establides per a combatre una plaga, o impedir o dificultar el seu compliment, a què es referixen els articles 3 i 4 de la present orde.
DISPOSICIONS ADDICIONALS
Primera. Crèdits pressupostaris i autorització del gasto
1. L'import de les ajudes previstes en la present orde s'abonarà, durant l'exercici 2007, a càrrec de les aplicacions pressupostàries 07.84.39.327.55.1, línia T2349, i 92.22.53.273.48.1, línia T6130, de l'estat de gastos del pressupost de la Generalitat per a l'any 2007.
2. De conformitat amb el que es disposa en l'article 40.1 del text refós de la Llei d'Hisenda Pública de la Generalitat Valenciana, s'autoritzen els gastos següents, d'acord amb les previsions del pressupost de la Generalitat per a l'any 2007:
a) A càrrec de l'aplicació 01.69.28.17340.8, línia pressupostària T2349, Millorar la Sanitat Vegetal, que té com a finalitat la prevenció i lluita contra agents nocius per mitjà de la indemnització a les persones perjudicades per la retirada de material vegetal divers, s'autoritzen gastos fins a l'import de global de 90.000 euros.
b) A càrrec de l'aplicació 19.98.58.65386.4, línia pressupostària T6130, Millorar la Sanitat Vegetal, que té com a finalitat la indemnització a les persones perjudicades per la retirada de material vegetal divers per a la lluita i prevenció contra agents nocius, s'autoritzen gastos fins a l'import de global de 25.000 euros.
3. L'import global previst per a exercicis futurs, en cas de mantindre's les mesures fitosanitàries previstes, s'autoritzarà per resolució del conseller d'Agricultura, Pesca i Alimentació.
Segona. Política comunitària de la competència
Les ajudes indemnitzatòries previstes en la present orde s'acullen al que es disposa en l'article 10 del Reglament (CE) 1857/2006, de 15 de desembre de 2006, de la Comissió, sobre aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) 70/2001.
A estos efectes, les ajudes previstes en l'article 5.2 tenen caràcter d'ajudes compensatòries del valor de mercat de les plantes destruïdes en compliment de les mesures fitosanitàries, a què es referix l'article 10.2 del Reglament (CE) 1857/2006.
DISPOSICIÓ TRANSITÒRIA
Única. Dret a ajuda per plantes destruïdes en virtut de mesures fitosanitàries cautelars prèvies
1. En el cas que, amb anterioritat a la publicació de la present orde, s'haja obligat a la destrucció de plantes afectades com a conseqüència de les mesures fitosanitàries d'emergència adoptades per a evitar la propagació de la plaga, es declara l'esmentada destrucció indemnitzable en els termes següents:
a) A més de la indemnització per destrucció de material vegetal, es declara també indemnitzable la totalitat dels gastos d'arrancada i destrucció del material vegetal fins a un import màxim de 1.200 €/ha, sempre que haja sigut duta a terme per l'agricultor o a costa d'ell.
b) La justificació dels gastos esmentats en la lletra a) es realitzarà per mitjà de l'aportació de factura pagada o document equivalent del mateix valor probatori.
Quan les mesures fitosanitàries d'arrancada i destrucció, o d'eliminació de font d'inòcul en camp, s'hagen dut a terme directament per l'agricultor titular de l'explotació, l'acreditació dels gastos d'estes s'ajustarà als barems establits en l'annex II, fins al límit establit en la lletra a). En este cas, s'haurà d'acreditar la condició de treballador agrari per compte propi o alié, per mitjà de certificat de vida laboral emés per la Tresoreria General de la Seguretat Social, en el qual s'acredite que l'interessat està inscrit i en alta en el Règim Especial Agrari de la Seguretat Social, per compte propi o alié, o en el règim d'autònoms en activitat agrària.
En el supòsit previst en el paràgraf anterior, el cost s'acreditara per mitjà de declaració responsable de l'interessat, que serà informada per un tècnic de la conselleria d'Agricultura, Pesca i Alimentació.
2. El termini de presentació de la sol·licitud d'ajuda serà de dos mesos a partir de l'endemà a la publicació d'esta orde.
DISPOSICIONS FINALS
Primera. Habilitació
Es faculta el director general competent en matèria de sanitat vegetal i protecció fitosanitària per a dictar totes les instruccions que siguen necessàries per a l'aplicació i compliment de la present orde.
Segona. Entrada en vigor
La present orde entrarà en vigor el mateix dia que es publique en el Diari Oficial de la Comunitat Valenciana.
València, 27 de juliol de 2007
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Relació d'imports unitaris màxims de l'ajuda
La quantia de les ajudes indemnitzatòries estarà en funció de la capacitat productiva de l'arbre, tenint en compte el desenrotllament i l'edat d'este.
S'establix la següent escala d'ajudes indemnitzatòries per arbres afectats:
1. Fruiters:
EDAT AJUDA MÀXIMA PER ARBRE
Menys de 2 anys 6 euros
Més de 2 anys i en creixement 12 euros
En plena producció 14 euros
En decaïment 9 euros
ESPÈCIE VARIETAT IMPORT MÀXIM PER PLANÇÓ
Prunus amygdalus Batsch Totes les varietats 1,80 euros
Prunus armeniaca L. Totes les varietats 1,80 euros
Prunus domestica L. Totes les varietats 1,80 euros
Prunus salicina L. Totes les varietats 1,80 euros
Prunus persica (L.) Batsch Totes les varietats 2,20 euros
Prunus avium L. Totes les varietats 2,20 euros
\* \* \* \* \*
ESPECIE VARIEDAD IMPORTE MÁXIMO POR PLANTÓN
Prunus amygdalus Batsch todas las variedades 1.80 €
Prunus armeniaca L. todas las variedades 1.80 €
Prunus domestica L. todas las variedades 1.80 €
Prunus salicina L. todas las variedades 1.80 €
Prunus persica (L.) Batsch todas las variedades 2.20 €
Prunus avium L. todas las variedades 2.20 €
Els límits màxims per hectàrea seran els següents:
EDAT AJUDA MÀXIMA PER HECTÀREA
Menys de 2 anys 1.500 euros
Més de 2 anys i en creixement 3.000 euros
En plena producció 3.600 euros
En decaïment 2.100 euros
2. Ornamentals:
Qualsevol espècie de Prunus: 6 ?/unitat
3. Productors de plantes de planter:
50% del valor comercial del material vegetal per un import màxim de:
ANNEX II
Valoració del cost per arrancada i destrucció.
(Disposició transitòria única)
Cost d'arrancada, apilament i destrucció d'arbres del gènere Prunus de qualsevol espècie i varietat, segons el diàmetre de copa:
Per a arbres d'1metre de diàmetre: 1,33 euros/arbre.
Per a arbres de 2 metres de diàmetre: 2,66 euros/arbre.
Per a arbres de 3 metres de diàmetre: 4 euros/arbre.
Per a arbres de 4 metres de diàmetre: 5,3 euros/arbre.
Per a arbres de 5 metres de diàmetre: 8 euros/arbre.
Per a arbres de > 5 metres de diàmetre: 16 euros/arbre.


Còpia Permalink ELI